Priča o temi / projektu

Naziv: “ Knjiga je da se voli,čita i čuva “

Datum početka: 27.05.2026
Datum završetka: 18.06.2026

Uzrasna grupa: Predškolska ( MRAVIĆI ) 
Vaspitačica: Sanja Paunković 

Projekat je nastao iz autentičnih interesovanja djece koja se pripremaju za polazak u školu. Kroz svakodnevne razgovore djeca su pokazivala radoznalost i postavljala pitanja o tome kako izgleda udžbenik, šta se uči na času, kako se koriste knjige i zašto je važno čuvati školski pribor. Uvažavajući njihova interesovanja i potrebu za istraživanjem, započeli smo projekat usmjeren na razvijanje ljubavi prema knjizi, čitanju i pisanoj riječi.

Tokom realizacije projekta djeca su imala priliku da istražuju različite vrste knjiga, upoznaju njihovu namjenu i značaj, učestvuju u aktivnostima čitanja, prepričavanja, dramatizacije i likovnog izražavanja inspirisanog književnim sadržajima. Kroz istraživačke i kreativne aktivnosti razvijala su govorno-jezičke kompetencije, maštu, pažnju, sposobnost slušanja i razumijevanja pročitanog.
[image: ]
Posebnu vrijednost projektu dala je aktivna uključenost djece u planiranje i realizaciju aktivnosti. Njihova pitanja, ideje i interesovanja bili su polazna osnova za dalje istraživanje, čime je podsticana unutrašnja motivacija za učenje i otkrivanje novih saznanja.Tokom projekta djeca su razvijala predčitalačke i predpisačke vještine kroz prepoznavanje i imenovanje slova, uočavanje razlike između slike i teksta, razumijevanje redoslijeda događaja i povezivanje sadržaja sa ličnim iskustvima. Kroz zajedničke aktivnosti jačali su samopouzdanje, razvijali komunikacijske vještine i učili da uvažavaju mišljenja i ideje drugih.[image: ][image: ]
Značajan doprinos realizaciji projekta ostvarila je saradnja sa porodicom, koja je obogaćena razmjenom knjiga, donošenjem omiljenih slikovnica i zajedničkim aktivnostima čitanja kod kuće. Na taj način dodatno je osnažena veza između vrtića i porodice, a djeci je pružena podrška u razvijanju trajne ljubavi prema knjizi i čitanju.

[image: ][image: ][image: ]
 Završetak projekta obilježen je zajedničkom proslavom u prijatnoj i svečanoj atmosferi. Roditelji su aktivno učestvovali u obilježavanju završnice projekta, donoseći tortu ukrašenu figurama knjige i olovke, simbolima znanja, učenja i ljubavi prema pisanoj riječi.Djeca su sa ponosom predstavila svoja iskustva, utiske i radove nastale tokom realizacije projekta, prisjećajući se omiljenih aktivnosti i novih saznanja koja su stekla. Ovakav način obilježavanja završetka projekta dodatno je osnažio saradnju između porodice i vrtića, doprinio osjećaju zajedništva i pružio djeci priliku da na radostan i simboličan način proslave uspješan završetak projekta „Knjiga je da se voli, čita i čuva“.
[image: ][image: ]
Zapažanja vaspitača
Tokom realizacije projekta djeca su pokazala veliko interesovanje za knjige i književne sadržaje. Uočen je napredak u govorno-jezičkom razvoju, bogaćenju rječnika, pažljivijem slušanju i izražavanju sopstvenih ideja i utisaka. Djeca su razvijala maštu, kreativnost, saradnju i odgovoran odnos prema knjigama, istovremeno jačajući vještine važne za uspješan polazak u školu.

